كنيسة القيامه او القبر المقدس - بالانجليزى: Church of the Holy Sepulchre - ، من أهم المزارات المسيحيه المقدسه فى الجزء القديم من بيت المقدس لان بيعتقد انها اتبنت جنب المكان اللى اتصلب فيه المسيح اللى اتدفن فيها. بيتقال ان الكنيسه اتبنت فى مكان كان فيه معبد للالاهه افروديت ، وان هيلانه ام الامبراطور قسطنطين الاول ارشدت لمكانها و بيتقال انها لقت هناك القبر و صليب الصلبوت فأمر قسطنطين ببناها (حوالى 325-326). اتعرضت الكنيسه للحرق سنة 614 لما غزا الفرس بيت المقدس بقيادة الملك خسرو التانى لكن بعد ما استردها البيزنطيين سنة 630 رممها الامبراطور هرقل. سنة 638 استولى العرب على القدس وال اريوسيين الموحدين بالله المنكرين لالهية المسيح او احد من البشر لكن الكنيسه نجيت من التدمير و التخريب بس فى سنة 1009 امر الخليفه الفاطمى الحاكم بأمر الله بهدمها و قال : " فليصير طولها عرضاً و سقفها ارضاً " فاتهجم عليها و اتنهبت و اتخربت و زعل المسيحيين الاوروبيين اللى كانو بيحجو ليها و الغضب كان شديد. مع ان البيزنطيين رممو كنيسة القيامه بعد كده سنة 1048 فى عهد الامبراطور قسطنطين الرابع مونوماخوس لكن الاعتداء عليها و التخريب اللى حصل فيها ساب احقاد كبيره و كراهيه للمسلمين و كان من الحاجات اللى مهدت لشن الحرب على العرب و طردهم من اسبانيا و سيسيليا (1091) و قيام الحروب الصليبيه (1096) اللى اخدت بيت المقدس و حازت كنيسة القيامه فى 15 يوليه 1099.